Víkingar frá Ólafsvík byrja vel í 1. deildinni í fótboltanum . Þeir gerðu góð ferð norður á Akureyri sl. laugardag þar sem þeir sigruðu KA-menn 3 : 2 á nýja gervigrasvelli Akureyrarfélagins . Víkingsliðið spilaði vel í leiknum og ljóst að liðsmenn eru til alls líklegir , jafnvel að gera harða atlögu að endurheimt sætis í Pepsídeildinni , en eins og fótboltaáhugafólk veit er Víkingur ásamt hinu Vesturlandsliðinu komnir aftur í 1. deildina eftir skamma veru í efstu deild . Fyrri hálfleikurinn í leik KA og Víkings var mjög jafn , allt í járnum og lítið um færi . Víkingar voru síðan mun betri í seinni hálfleiknum . Steinar Már Ragnarsson kom Ólafsvíkingum á bragðið með marki á 51. mínútu . Eyþór Helgi Birgisson bætti við marki fyrir Víkinga á 71. mínútu og spánski leikmaðurinn Antonio Mossi skoraði síðan þriðja mark Víkinga á 82. mínútu . Víkingar voru mun betri á þessum kafla í leiknum en það voru síðan KA-menn sem áttu lokakaflann , þeir skoruðu á 85. og 89. mínútu og minnkuðu muninn í 2 : 3 . Þá voru um sex mínútur eftir með viðbótartímanum og minnstu munaði að KA-mönnum tækist að jafna metin . Víkingar stóðu uppi sem sigurvegarar í leiknum og mæta næst í deildinni Þrótti í Laugardalnum nk. laugardag .